# Sh20 milioni kuwafuta machozi waathirika wa ghorofa Kariakoo

## Muktasari:

**Katika kuiunga mkono Serikali na kutoa pole kwa waathirika wa jengo la ghorofa Kariakoo, Halotel imechangia Sh20 milioni.**

**Dar es Salaam**. Serikali imesema itahakikisha misaada inayotolewa kwa waathirika wa maporomoko ya jengo la ghorofa Kariakoo inakwenda kutumika kwa lengo la lililokusudiwa.

Hayo yamesemwa jana Novemba 20, 2024 na Naibu Waziri Ofisi ya Waziri Mkuu (Sera, Bunge na Uratibu), Ummy Nderiananga, wakati akipokea msaada wa hundi ya Sh20 milioni ili kuunga mkono na juhudi za Serikali.

Tukio hilo ambalo lilitokea Novemba 16, 2024 na kusababisha vifo vya watu 20 hadi kufikia sasa na majeruhi 86 ambapo kati yao watatu wakisalia katika Taasisi ya Mifupa Muhimbili wakiendelea na matibabu.

“Nyie mmekuwa watu wa mwanzo kuleta fedha hizi kupitia akaunti maalumu, ambapo Waziri Mkuu, Kassim Majaliwa alielekeza fedha zote za maafa ya Kariakoo zipelekwe katika akaunti maalumu iliyofunguliwa. Hivyo Serikali inawashukuru kwa moyo huu na ninaomba mnifikishie salamu kwa Mkurugenzi wenu Mtendaji,” amesema Nderiananga na kuongeza

“Serikali chini ya Rais Samia Suluhu Hassan, tunaendelea kuwashukuru wadau wote ambao wanaendelea kutuchangia. Tunaendelea kuwakaribisha, wakiweza kuleta hundi kama hivi tutashukuru, wakiweza pia kuleta vifaa tutashukuru, lakini zaidi tuendelea kushirikiana kama Watanzania kwa umoja na upendo,” amesema

Kwa upande wake, Naibu Mkuu wa Uhusiano na Mawasiliano kutoka Kampuni ya Halotel, Roxana Kadio amesema kama kampuni wanao wajibu wa kusaidia juhudi za kuleta nafuu kwa watu walioathirika na kuhakikisha wanapata msaada wa haraka.

"Katika tukio hili la kusikitisha ambalo limesababisha hasara kubwa ya mali na maisha, Kampuni ya Halotel imetoa msaada wa fedha kiasi cha Sh20 milioni ili kusaidia juhudi za uokoaji na kuwasaidia waathirika wa janga hilo," amesema Kadio na kuongeza

"Kwa kushirikiana na Serikali ya Jamhuri ya Muungano wa Tanzania, Halotel itakahikisha kuwa msaada unaotolewa katika kutatua na kuokoa watu kwenye janga hili," amesema.

Naye, Katibu Tawala wa Wilaya ya Ilala, Charangwa Makwiro amesema wanaendelea kufarijika kwa kupokea misaada mbalimbali.

"Tunaendelea kufarijika kwa kupokea msaada huo na kwamba tunaishukuru Halotel kwa kutoa msaada huo ambao utaenda kuwafariji waathirika wa ajali hii," amesema Makwiro.